Karen Hækkerup (S), 2006-04-27:
Jamen jeg bliver nødt til at tage ordet igen, for når Dansk Folkeparti antyder, at vi bare har slynget et tal ud og taget det ud af den blå luft, så vil jeg meget gerne have lejlighed til lige at redegøre for, hvor vi har fået tallet fra.
Vi er sådan set hos Socialdemokraterne fuldstændig af den opfattelse, at vi ikke får genoprettet fødevaresikkerheden, før vi får genansat de folk, der er blevet fyret.
Det er meget få penge, der har fået rigtig mange ord med på vejen.
De går jo til de der få mænd, der skal sidde og undersøge det rådne kød, og de problemer, der er opstået på grund af besparelserne.
Det ændrer ikke ved, at vi stadig væk har brug for flere kontrollanter.
Fugleinfluenzaen er også noget nyt.
Kan Dansk Folkeparti ikke godt forstå, at det tal, vi kommer med i dag, dækker det antal medarbejdere, der er blevet beskåret, og at det er det, vi synes der er behov for?
Hvordan kan Dansk Folkeparti leve med færre medarbejdere og samtidig sige, at man vil sikre forbrugerne den bedste fødevaresikkerhed?
Jeg havde jo sådan lidt håbet, at når nu Socialdemokraterne lige har stemt for vedtagelsen fra Dansk Folkeparti om at opfordre statsministeren til at samle fødevareområderne under ét ministerium, hvor jeg i øvrigt går ud fra, at Dansk Folkeparti tænker på Fødevareministeriet og ikke på Familie- og Forbrugerministeriet i den henseende, så ville Dansk Folkeparti være villig til at gå skridtet ud og samtidig også stemme med os for at få genoprettet fødevaresikkerheden her og nu i stedet for at vente på alle de forkromede rapporter.
Siden vi har indført de her smileyer, er der kommet en undersøgelse, som viser, at antallet af glade smileyer er steget.
Jeg kunne godt tænke mig konkret at spørge Dansk Folkepartis ordfører: Mener ordføreren, at det faktum, at der i 2002 var et vist antal glade smileyer, som er steget til 2005, er udtryk for, at fødevaresikkerheden er blevet bedre i Danmark, eller tror ordføreren for Dansk Folkeparti ikke ligesom os hos Socialdemokraterne, at det er udtryk for, at kontrollerne simpelt hen er blevet for ringe, at der er blevet skåret for meget ned, at det er stikprøver, og at man derfor får glade smileyer?
Værdien af kontrollen er dermed taget ud, og det er, fordi der mangler ressourcer.
Det kan man ændre ved nu at stemme for.
Men kort: Tror Dansk Folkeparti, at det faktum, at der nu er flere glade smileyer, er udtryk for, at der er bedre fødevaresikkerhed i Danmark?
Det klinger bare så hult, og jeg håber, at alle, der følger den her debat, kan høre, hvor hult det klinger.
For det er regeringen, og det er Dansk Folkeparti, der er ansvarlige for sammenbruddet i den danske fødevarekontrol, for det er dem, der har lagt stemmer til de nedskæringer, der har ødelagt den fødevarekontrol, vi har haft.
Nu er fødevarekontrol jo lige pludselig blevet landspolitik.
Det kan man se ved, at finansministeren, hr. Kristian Thulesen Dahl og fru Pia Kjærsgaard er i vor midte i dag.
De plejer ikke at være til stede i salen, når vi diskuterer fødevarepolitik, men det er dejligt, at flere er begyndt at interessere sig for emnet.
Vi må så bare håbe, at det også betyder, at der kommer flere penge til området, så vi kan gøre noget godt for det.
Mit spørgsmål til Venstres ordfører er i virkeligheden: Kan Venstres ordfører ikke løfte sløret for, hvordan denne debat i dag ender?
Fru Inger Støjberg siger, at hun er så glad for det gode samarbejde med Dansk Folkeparti, og vi ved jo alle sammen godt, at problemerne jo ikke drejer sig om Venstres og Dansk Folkepartis samarbejde, men om Dansk Folkepartis samarbejde med De Konservative.
Og nu er det jo en konservativ minister, der har problemer.